Predkladacia správa

	Ministerstvo vnútra Slovenskej republiky predkladá materiál podľa plánu práce vlády Slovenskej republiky na rok 2003 (úloha č. 9 v mesiaci novembri). 
Dôvodom zaradenia materiálu na rokovanie vlády Slovenskej republiky je súčasný stav štátnych archívov zriaďovaných Ministerstvom vnútra Slovenskej republiky (ďalej len “ministerstvo”) po prvom januári 2003, keď nadobudli účinnosť zákon č. 395/2002 Z. z. o archívoch a registratúrach a o doplnení niektorých zákonov (ďalej len “zákon”) a vyhláška Ministerstva vnútra Slovenskej republiky č. 628/2002 Z. z., ktorou sa vykonávajú niektoré ustanovenia zákona o archívoch a registratúrach a o doplnení niektorých zákonov (ďalej len“vyhláška”). Ministerstvo zriaďuje štátne ústredné archívy a štátne archívy s regionálnou územnou pôsobnosťou ako svoje zariadenie bez právnej subjektivity na plnenie úloh štátnej správy na úseku archívov a registratúr; do jeho zriaďovateľskej pôsobnosti prešli z okresných úradov aj štátne okresné archívy, ktoré sú pobočkami štátnych archívov s regionálnou územnou pôsobnosťou. Novú sústavu štátnych archívov podľa zákona tvorí 10 archívov, a to dva štátne ústredné archívy (Slovenský národný archív, Štátny ústredný banský archív), sedem štátnych archívov s regionálnou územnou pôsobnosťou s 37 pobočkami a Archív hlavného mesta Slovenskej republiky Bratislavy ako štátny archív s regionálnou územnou pôsobnosťou pre hlavné mesto Slovenskej republiky Bratislavu.
Štátne archívy plnia v súlade s ustanoveniami zákona rozhodujúcu úlohu v procese doplňovania archívneho dedičstva Slovenskej republiky, jeho evidovania, ochraňovania a sprístupňovania a umožnenia prístupu verejnosti.
Zjednotenie zriaďovateľskej pôsobnosti bolo jedným z hlavných cieľov pri spracovaní návrhu zákona. Pri rozdelení zriaďovateľskej pôsobnosti medzi ministerstvo a okresné úrady ministerstvo nemohlo rozhodovať o zásadných otázkach rozvoja štátnych okresných archívov v personálnej oblasti ani v materiálno-technickej oblasti. Jeho pôsobnosť bola obmedzená len na metodické riadenie výkonu odborných archívnych činností. 
Materiál obsahuje analýzu súčasného stavu štátnych archívov pri preberaní a sprístupňovaní archívnych dokumentov, uplatňovaní práva na prístup k nim, zabezpečenia ochrany archívnych dokumentov, na úseku ľudských zdrojov, využívania informačných a komunikačných technológií, výstavby a rekonštrukcie budov, ako aj prezentácie archívneho dedičstva Slovenskej republiky ako súčasti jej kultúrneho dedičstva.
Z analýzy vyplýva, že súčasný stav štátnych archívov je nevyhovujúci a pretrvávanie tohto stavu môže vyústiť v mnohých prípadoch až do úplného zničenia archívnych dokumentov. Nedostatok ľudských zdrojov a z neho vyplývajúce nedostatky na úseku preberania a sprístupňovania, ochrany archívnych dokumentov, a tým aj praktické problémy pri umožňovaní prístupu, ako aj absencia využívania informačných a komunikačných technológií v činnosti archívov môžu spôsobiť problémy pri integrovaní archívov do spolupráce na pôde Európskej únie, ktorá je vytýčená rezolúciou Európskej rady zo 6. 5. 2003 o archívoch v členských štátoch č. 2003/C 113/02. Tieto nedostatky môžu nepriaznivo ovplyvniť činnosť štátnych archívov aj pri zabezpečovaní správy registratúry a preberaní archívnych dokumentov po 1. januári 2004 novokonštituovanej špecializovanej miestnej štátnej správy.
Časť štátnych archívov, ide spravidla o pobočky, je umiestnená v nevyhovujúcich budovách, väčšina z nich už dnes nemá dostatok ukladacích priestorov na preberanie archívnych dokumentov a musí si priestory prenajímať; ukladacie priestory nespĺňajú základné požiadavky ochrany archívnych dokumentov z hľadiska ochrany pred poškodením a odcudzením, ani stability klimatických podmienok. Štátne archívy nemajú dostatok personálnych a technických kapacít na zabezpečenie konzervovania a reštaurovania klasických archívnych dokumentov a žiadne kapacity na masové konzervovanie dokumentov vyhotovených na kyslom papieri, ani na konzervovanie a reštaurovanie fotografických, audiovizuálnych archívnych dokumentov a ochranu elektronických archívnych dokumentov. Nie sú vyhotovené študijné a konzervačné kópie archívnych dokumentov ani v prípadoch, kedy archív musí zo zákona poskytovať na štúdium kópiu miesto originálu. 
Úplne nedostatočná je ich vybavenosť, ktorá by im umožnila poskytnúť verejnosti prístup k archívnym dokumentom využitím informačných a komunikačných technológií, ako aj prezentáciu archívneho dedičstva Slovenskej republiky. 
Analýza činnosti štátnych archívov ukázala, že dôsledné plnenie úloh ministerstvom a štátnymi archívmi uložených zákonom si vyžaduje zásadnú zmenu prístupu štátu v starostlivosti o túto časť kultúrneho dedičstva v dlhodobejšom časovom horizonte. Odstránenie nedostatkov a ich negatívnych dôsledkov uvedených v analytickej časti materiálu si vyžaduje posilnenie rozpočtovej kapitoly ministerstva na úseku kapitálových výdavkov, ako aj bežných výdavkov.
	Základnými cieľmi koncepcie je vybudovať štátne archívy tak, aby mohli plniť svoje primárne funkcie – systematicky preberať a aj systematicky sprístupňovať čo najväčší počet archívnych súborov a umožniť prístup k informáciám obsiahnutým v archívnych dokumentoch a k archívnemu informačnému systému a ochraňovať archívne dedičstvo. 
	Splnenie úloh koncepcie si vyžaduje medzirezortnú spoluprácu v oblasti vzdelávania na úseku archívnictva a konzervovania a reštaurovania archívnych dokumentov, ako aj v oblasti koordinácie systematického výskumu archívnych dokumentov k dejinám Slovenska a Slovákov v archívoch v zahraničí.
Základné úlohy na úseku preberania, sprístupňovania, prístupu, ochrany, ľudských zdrojov, využívania informačných a komunikačných technológií, ako aj prezentácie archívneho dedičstva sú rozvrhnuté do roku 2010 s výhľadom do roku 2015, čo sa považuje za reálny čas na ich splnenie. Najdôležitejšie úlohy, na úseku personálneho dobudovania archívov o 187 osôb, komplexnej ochrany a využívania informačných a komunikačných technológií však treba splniť už v prvých rokoch 2005 – 2010. 
Materiál v rokoch 2005 až 2015 zakladá nároky na štátny rozpočet a zvyšuje zamestnanosť. Za obdobie piatich rokov (2005-2009) sa zvýši zamestnanosť o 187 osôb. Finančné nároky sú špecifikované podľa jednotlivých rokov a ekonomickej klasifikácie v prílohe č. 6. Požiadavka na limit výdavkov celkom na jednotlivé roky pre všetky archívy je priemerne v objeme 350 mil. Sk, z toho kapitálových výdavkov 80 mil. Sk. Materiál nemá dopad na obyvateľov, hospodárenie podnikateľskej sféry a iných právnických osôb a na životné prostredie .
Materiál sa predložil do pripomienkového konania na základe uznesenia porady vedenia ministerstva 22 subjektom vrátane Spoločnosti slovenských archivárov, profesijnej spoločnosti odborných zamestnancov archívov. K materiálu nebola vznesená hromadná pripomienka verejnosti. Ministerstvo financií SR vzalo materiál na vedomie s tým, že požadované finančné prostriedky zo štátneho rozpočtu v rokoch 2005 – 2015 treba uplatňovať v návrhu rozpočtu kapitoly na príslušný rozpočtový rok. Ministerstvo financií ku konkrétnej požiadavke prostriedkov štátneho rozpočtu v príslušnom roku zaujme stanovisko pri zostavovaní návrhu štátneho rozpočtu podľa zdrojových možností štátneho rozpočtu. Vznesené zásadné pripomienky sa odstránili v rozporových konaniach a materiál sa predkladá bez rozporov. Rada vlády SR pre verejnú správu súhlasila s predložením materiálu na rokovanie vlády SR. Problematiku využitia informačných a komunikačných technológií pri spolupráci štátnych archívov s územnou samosprávou na úseku správy registratúry a preberania archívnych dokumentov spracuje ministerstvo v spolupráci so Zdužením miest a obcí Slovenska v osobitnom materiáli v roku 2004. Materiál nie je potrebné po prerokovaní vo vláde SR prerokovať v iných štátnych orgánoch.